32006R0607
L 107/24
JURNALUL OFÍCIAL AL UNIUNII EUROPENE
REGULAMENTUL (CE) NR. 607/2006 AL COMISIEI
din 19 aprilie 2006
de deschidere a unei anchete referitoare la o eventuală eludare a măsurilor antidumping instituite prin Regulamentul (CE) nr. 398/2004 al Consiliului la importurile de siliciu originare din Republica Populară Chineză prin importurile de siliciu expediat din Republica Coreea, declarat sau nu originar din Republica Coreea, și de supunere a acestor importuri înregistrării
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (denumit în continuare „regulament de bază”) (1), în special articolul 13 alineatul (3) și articolul 14 alineatul (5),
după consultarea comitetului consultativ,
întrucât:
A. CEREREA
(1)
Comisiei i-a fost prezentată o cerere, în conformitate cu articolul 13 alineatul (3) din regulamentul de bază, prin care este invitată să deschidă o anchetă privind o eventuală eludare a măsurilor antidumping instituite la importurile de siliciu originar din Republica Populară Chineză.
(2)
Cererea a fost depusă la 6 martie 2006 de către Euro Alliages în numele producătorilor care reprezintă o proporție importantă, respectiv 100 %, din producția comunitară de siliciu.
B. PRODUSUL
(3)
Produsul vizat de o eventuală eludare este siliciul originar din Republica Populară Chineză, în mod normal încadrat la codul NC ex 2804 69 00 (denumit în continuare „produsul în cauză”). Acesta din urmă este dat numai cu titlu indicativ.
(4)
Produsul incriminat este siliciul originar din Republica Coreea (denumit în continuare „produsul incriminat”), în mod normal încadrat la același cod NC ca produsul în cauză.
C. MĂSURILE EXISTENTE
(5)
Măsurile în vigoare la momentul actual și care fac, probabil, obiectul unei eludări, sunt măsurile antidumping instituite prin Regulamentul (CE) nr. 384/96 al Consiliului (2).
D. MOTIVE
(6)
Cererea conține suficiente elemente de probă care indică la prima vedere faptul că măsurile antidumping aplicate importurilor de siliciu originar din Republica Populară Chineză sunt eludate prin transbordarea produsului în Republica Coreea.
(7)
Elementele de probă prezentate sunt următoarele:
Cererea arată că a intervenit o modificare importantă în configurația schimburilor (exporturi din Republica Populară Chineză și din Republica Coreea către Comunitate), pentru care nu există nici motivație, nici justificare economică suficientă, alta decât instituirea taxei.
Această modificare în configurația schimburilor pare să rezulte în urma transbordării, în Republica Coreea, de siliciu originar din Republica Populară Chineză.
Pe lângă aceasta, cererea conține suficiente elemente de probă care indică la prima vedere faptul că efectele corective ale măsurilor antidumping aplicate la momentul actual produsului în cauză sunt compromise, în ceea ce privește prețul și cantitatea. Se pare că importurile, în cantitate mare, de siliciu originar din Republica Coreea au înlocuit importurile din produsul în cauză. Pe lângă aceasta, suficiente elemente de probă atestă faptul că prețurile acestor importuri aflate în creștere sunt mult mai mici decât prețul neprejudiciabil stabilit în cadrul anchetei care a dus la măsurile existente.
În sfârșit, cererea conține suficiente elemente de probă care indică la prima vedere faptul că prețurile siliciului fac obiectul unor practici de dumping în comparație cu valoarea normală stabilită anterior pentru produsul în cauză.
În cazul în care, în cursul procedurii, sunt constatate practici de eludare via Republica Coreea reglementate de articolul 13 din regulament de bază, altele decât transbordarea, ele ar putea, de asemenea, să fie supuse anchetei.
E. PROCEDURA
(8)
În lumina elementelor menționate anterior, Comisia a concluzionat că există suficiente elemente de probă pentru a justifica deschiderea unei anchete, în temeiul articolului 13 din regulamentul de bază și pentru a supune înregistrării importurile de siliciu expediat din Republica Coreea, declarat sau nu originar din această țară, în conformitate cu articolul 13 alineatul (3) din regulamentul menționat anterior.
(a) Chestionare
(9)
Pentru a obține informațiile pe care le consideră necesare anchetei, Comisia va trimite chestionare producătorilor-exportatori și asociațiilor lor în Republica Coreea, producătorilor-exportatori și asociațiilor lor în Republica Populară Chineză, importatorilor și asociațiilor lor în Comunitate care au cooperat la ancheta care a dus la măsurile existente, precum și autorităților din Republica Populară Chineză și din Republica Coreea. Dacă este cazul, se vor putea cere, de asemenea, informații industriei comunitare.
(10)
În orice caz, toate părțile interesate trebuie să ia fără întârziere legătura cu Comisia în termenul prevăzut la articolul 3 din prezentul regulament, pentru a afla dacă sunt menționate în cerere și, dacă este cazul, pentru a solicita un chestionar în termenul prevăzut la articolul 3 alineatul (1), având în vedere faptul că termenul stabilit la articolul 3 alineatul (2) se aplică tuturor părților interesate.
(11)
Autoritățile din Republica Populară Chineză și din Republica Coreea vor fi informate cu privire la deschiderea anchetei.
(b) Informații și audieri
(12)
Toate părțile interesate sunt invitate să își prezinte punctul de vedere în scris și să furnizeze elemente de probă în sprijin. Pe lângă aceasta, Comisia va audia părțile interesate, cu condiția ca ele să solicite aceasta în scris și să aducă dovezi că există motive deosebite pentru a fi audiate.
(c) Scutire a importurilor de la înregistrare sau de la măsuri
(13)
În conformitate cu articolul 13 alineatul (4) din regulamentul de bază, importurile din produsul incriminat pot fi scutite de înregistrare sau de la măsuri în cazul în care aceste importuri nu constituie o eludare.
(14)
Având în vedere faptul că o eventuală eludare a măsurilor intervine în afara Comunității, se pot acorda scutiri, în conformitate cu articolul 13 alineatul (4) din regulamentul de bază, producătorilor produselor în cauză capabili să demonstreze că nu sunt legați de producători supuși măsurilor și despre care s-a constatat că nu sunt implicați în practicile de eludare definite la articolul 13 alineatele (1) și (2) din regulamentul de bază. Producătorii care doresc să beneficieze de o asemenea scutire trebuie să depună o cerere în acest sens, susținută în mod corespunzător de elemente de probă, în termenul stabilit la articolul 3 alineatul (3) din prezentul regulament.
F. ÎNREGISTRARE
(15)
În temeiul articolului 14 alineatul (5) din regulamentul de bază, importurile din produsul incriminat trebuie supuse înregistrării, pentru a face astfel încât, în cazul în care ancheta ar stabili existența unei eludări, să se poată percepe drept antidumping de o valoare corespunzătoare, cu efect retroactiv de la data înregistrării, la produsele importate menționate anterior, expediate din Republica Coreea.
G. TERMENE
(16)
În vederea unei bune administrări, trebuie stabilit un termen pentru a permite:
-
părților interesate să se prezinte Comisiei, să își expună punctul de vedere în scris, să transmită răspunsurile la chestionar sau să prezinte orice altă informație care trebuie luată în considerare în cursul anchetei,
-
producătorilor aflați în Republica Coreea să solicite o scutire de înregistrare a importurilor sau de la măsuri,
-
părților interesate să solicite în scris să fie audiate de Comisie.
(17)
Trebuie remarcat faptul că părțile nu își pot exercita majoritatea drepturilor procedurale enunțate în regulamentul de bază decât în cazul în care se fac cunoscute în termenul menționat la articolul 3 din prezentul regulament.
H. LIPSA COOPERĂRII
(18)
Atunci când o parte interesată refuză accesul la informațiile necesare sau nu le furnizează în termenele prevăzute sau se opune în mod semnificativ anchetei, se pot stabili concluzii preliminare sau finale, pozitive sau negative, pe baza datelor disponibile, în conformitate cu articolul 18 din regulamentul de bază.
(19)
În cazul în care se constată că o parte interesată a furnizat o informație falsă sau înșelătoare, această informație nu se ia în considerare și se poate face uz de datele disponibile. În cazul în care o parte interesată nu cooperează sau cooperează numai parțial, iar concluziile se stabilesc pe baza datelor disponibile, în conformitate cu articolul 18 din regulamentul de bază, poate rezulta pentru partea menționată anterior o situație mai puțin favorabilă decât în cazul în care ar fi cooperat,
ADOPTĂ PREZENTUL REGULAMENT:
Articolul 1
Se deschide o anchetă, în conformitate cu articolul 13 alineatul (3) din Regulamentul (CE) nr. 384/96, pentru a se stabili dacă importurile în Comunitate de siliciu expediat din Republica Coreea, declarat sau nu originar din această țară, încadrat la codul NC ex 2804 69 00 (cod TARIC 2804690010) eludează măsurile instituite prin Regulamentul (CE) nr. 384/96.
Articolul 2
În conformitate cu articolul 13 alineatul (3) și cu articolul 14 alineatul (5) din Regulamentul (CE) nr. 384/96, autoritățile vamale sunt invitate să ia măsurile necesare pentru a înregistra importurile în Comunitate prevăzute la articolul 1 din prezentul regulament.
Înregistrarea se încheie după nouă luni de la data intrării în vigoare a prezentului regulament.
Comisia poate, prin regulament, să impună autorităților vamale să înceteze înregistrarea importurilor, în Comunitate, de produse fabricate de producători despre care s-a dovedit, în urma unei cereri de scutire de înregistrare, că nu au eludat drepturile antidumping.
Articolul 3
(1) Chestionarele trebuie solicitate Comisiei în cincisprezece zile de la data publicării prezentului regulament în Jurnalul Oficial al Uniunii Europene.
(2) Pentru ca demersurile lor să poată fi luate în considerare în cursul anchetei, părțile interesate trebuie să se prezinte luând legătura cu Comisia și, cu excepția unui aviz contrar, să își prezinte punctul de vedere în scris și să depună răspunsurile la chestionar sau orice altă informație în patruzeci de zile de la data publicării prezentului regulament în Jurnalul Oficial al Uniunii Europene.
(3) Producătorii situați în Republica Coreea care solicită o cerere de scutire de la înregistrare a importurilor sau de la măsuri trebuie să depună o cerere susținută în mod corespunzător de elemente de probă în termenul de patruzeci de zile menționat anterior.
(4) De asemenea, părțile interesate pot solicita să fie audiate de Comisie în termenul de patruzeci de zile menționat anterior.
(5) Orice informații cu privire la caz și orice cereri de audiere, de chestionar și de scutire de la înregistrare a importurilor sau de la măsuri, trebuie prezentate în scris (altfel decât în format electronic, cu excepția unei indicații contrare) și să menționeze numele, adresa, adresa de poștă electronică, precum și numerele de telefon și de fax ale părții interesate. Toate comentariile scrise, inclusiv informațiile solicitate în prezentul regulament, răspunsurile la chestionare și corespondența părților în cauză, furnizate cu titlu confidențial, vor avea mențiunea „limitat” (3) și vor fi însoțite, în conformitate cu articolul 19 alineatul (2) din regulamentul de bază, de o versiune neconfidențială cu mențiunea „versiune destinată consultării de către părțile în cauză”.
Adresa Comisiei pentru corespondență:
Comisia Europeană
Direcția Generală Comerț
Direcția B
Birou: J-79 5/16
B-1049 Bruxelles
Fax: (32-2) 295 65 05
Articolul 4
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 aprilie 2006.